Huawei laver sit eget nano-hukommelseskort

Under lanceringen af Huawei Mate 20 Pro offentliggjorde Huawei også deres nyudviklede hukommelseskort, Nano Memory. Det nye hukommelseskort er markant mindre i størrelsen, men kortet kan opbevare samme mængde gigabytes som den nuværende industristandard, Micro-SD. Det er første gang, at Huawei forsøger sig med hukommelseskortsteknologi, men alligevel er der høje ambitioner. Huawei forventer nemlig, at Nano Memory skal blive ny global standard inden for hukommelseskort.

“Vores nye Nano Memory-kort er en klar opgradering til den nuværende markedsstandard. Med vores hukommelseskort kan forbrugeren nemlig få rigtig meget opbevaringsplads pakket ned i en meget lille chip. Og det sikrer samtidig, at forbrugeren ikke sætter gamle – og dermed langsomme – hukommelseskort i deres smartphone,” siger Marie Dam Feldborg, Head of Marketing & Communication hos Huawei Danmark.

Adapter til andre hukommelseskort

Huaweis Nano Memory-kort kommer til Danmark i ultimo november i størrelsen 128GB. Og derudover kan hukommelseskortet præstere en overførselshastighed på helt op til 90MB i sekundet, hvilket er samme hastighed som markedsstandarderne på nuværende tidspunkt formår. Man får altså samme opbevaringsplads og overførselshastighed, men i et mere komprimeret design.

Hukommelseskortet sælges med tilhørende adaptere, som tilpasser Nano Memory kortet til de standardstørrelser, som MicroSD og SD hukommelseskortene har. Prisen for et 128 gigabyte kort bliver 699 kroner, fortæller Huawei.

Så er det bare et spørgsmål, om Huawei formår at mase kortet ud til de øvrige producenter også …

Huawei laver sit eget nano-hukommelseskort